text: Biljagt endte i grøften
  19 februar 2013 kl. 07.37
  En 18-årig mand, som ikke har taget kørekort, forsøgte natten til tirsdag at stikke af fra politiet. Biljagten, der forgik med op til 200 km/t, endte i grøften.
  Den unge mand havde lånt sin mors bil uden at få lov. Og da han ikke havde kørekort, fik han dårlig samvittighed, da han ved 1.30-tiden blev spottet af en politipatrulje ved Kolding.
  Efter en kort, men intens biljagt med hastigheder helt op til 200 km/t, mistede den unge mand herredømmet over bilen i krydset Vonsildvej-Sjølundvej syd for Kolding. Bilen skred i grøften. Men det var lykkedes ham at bremse godt ned, så der skete kun mindre materiel skade og han fik knubs.
  Den unge mand kan nu se frem til, at der går op til to år, før han kan få lov at tage et kørekort.
  